B'mod uffiċjali l-Gvern informa lill-Awtorità tal-Ippjanar li mhux se jkun qiegħed jipproċedi bil-pjan li kellha l-amministrazzjoni preċedenti ta' proġett ta' turbini tar-riħ f'Wied Rini, il-Baħrija. Proġett li kien se jirrovina ġmiel naturali mill-isbaħ fil-limiti tar-Rabat u jhedded l-għajxien u l-iżvog ta' numru ta' bdiewa. Din id-deċiżjoni setgħet tittieħed għax il-Gvern bidel b'mod radikali il-politika tiegħu dwar enerġija alternattiva fejn issa l-emfasi hija x-xemx u mhux ir-riħ. Bil-miri stabbiliti diġà bdew jintlaħqu. Kien fl-aħħar jiem, li l-Gvern ippubblika r-reviżjoni tal-Pjan t'Azzjoni dwar l-Enerġija Rinovabbli. Dan il-pjan ġie mfaħħar mill-Kummissjoni Ewropea bħala pjan solidu li joffri ċertezza li l-miri nazzjonali jintlaqħu sal-2020. Saħansitra rappreżentant tal-Kummissjoni Ewropea, irrefera għall-fatt li pajjiżna rreveda dan il-pjan b'mod volontarju u faħħar dan l-impenn. Mill-pjan kif rivedut u wara studji diversi li saru tul is-snin jirriżulta b'mod ċar li l-ħsibijiet għall-enerġija ġġenerata mir-riħ ma kinux vijabbli. Dan minħabba problemi ambjentali, l-impatt fuq it-turiżmu u l-bdiewa fost oħrajn. Kien għalhekk li l-Gvern ma ħassx il-ħtieġa li jippersisti bil-pjan preċedenti li jiżviluppa proġett li kien se jikkontribwixxi inqas minn 0.4% mill-mira ta' 10% t'enerġija rinnovabli li għandha Malta u li kien jinvolvi żvilupp ta' 12-il turbina tar-riħ f'postijiet rurali bejn il-Baħrija u l-Imtaħleb. Esperti fis-settur isostnu li l-kontribut tiegħu kien se jkun żgħir wisq meta mqabbel mal-ħsara li kien se jkun qiegħed jikkawża u l-investiment meħtieġ. Tħassib li kienu diversi li esprimewh minnufih meta l-gvern ta' Lawrence Gonzi, George Pullicino u Simon Busuttil kien ħareġ b'dan il-ħsieb u qal li ried jagħmlu realtà, nibtet oġġezzjoni mmedjata. Il-Prim Ministru, dak iż-żmien Kap tal-Oppożizzjoni, kien iltaqa' mal-bdiewa f'Wied Rini fejn kien tkellem magħhom dwar il-fatt li l-Gvern Nazzjonalista dak iż-żmien kien wiegħed mtieħen tar-riħ fil-baħar iżda mbagħad kien se jmur ukoll għall-mtieħen tar-riħ li jiġġeneraw l-enerġija fuq l-art f'Wied Rini. Dan mingħajr ebda konsultazzjoni mal-bdiewa u r-residenti tal-madwar. Il-proġett kien se jħalli wkoll impatti viżwali fuq postijiet storiċi bħall-Imdina tant li studji li saru juru li t-turbini kienu se jidhru mill-Imdina, mir-Rabat, minn Ħad-Dingli, mill-Imtarfa u mill-Baħrija. Filwaqt li kien innotat li ż-żona hija waħda ta' valur, kien innotat ukoll kif dan l-iżvilupp ma jħalli ebda lok ta' miżuri ta' mitigazzjoni biex l-impatt ikun minimizzat. Dan minħabba l-kobor tal-istrutturi li kienu se jitwaħħlu. Dan biex ma nirreferux għal problemi oħra bħal aċċess limitat fi żmien tal-kostruzzjoni li kien se joħloq problemi kbar. Bdiewa li tkellmu mal-KullĦadd meta fl-aħħar jiem żorna l-post biex nieħdu xi ritratti spjegawlna li din l-aħbar hija ta' nifs kbir għax l-awtoritajiet se jħallu darba għal dejjem proġett li tant kien qed iħassibhom. "Vera kien ilu ma jissemma ftit imma ladarba l-pjan ma kienx tħassar uffiċjalment x'ridt biex wieħed jerġa' jibda bil-proġett. Hekk serrħulna rasna," żied jgħid bidwi li tkellimna miegħu. Persuna oħra li l-akkwata tfittixha għal żvog fi tmiem il-ġimgħa u li ddeskriviet lilha nfisha bħala 'part-time farmer' qalet li din l-aħbar tfisser li l-Prim Ministru żamm il-kelma li ta meta snin ilu żar il-post u fehem it-tħassib tagħhom. Meta ħarġu l-istudji dwar Wied Rini kien intqal li l-proġett kellu jiswa bejn €13,000,000 u €18,000,000. It-turbini tar-riħ kellhom isiru għal bejn 20 u 25 sena. Fit-triq it-tajba Iżda, din ma kinetx deċiżjoni mingħajr ħsieb. Il-pjan nazzjonali dwar l-enerġija rinovabbli huwa obbligu legali ta' kull pajjiż membru tal-Unjoni Ewropea skont id-Direttiva tal-Enerġija Rinovabbli tal-2009 (2009/28/EC). Fil-pjan aġġornat Malta għandha strateġija ċara kif se tilħaq il-miri tagħha sal-2020, b'mod partikolari b'rabta mal-inċentivi biex ikun hemm investiment privat fis-settur. Skont id-direttiva, kull pajjiż membru għandu miri differenti ta' kemm irid ikollu enerġija rinovabbli mit-total tal-enerġija li jipproduċi l-pajjiż. Kien fl-2010 li Malta ppreżentat l-ewwel pjan tagħha u bir-riżultati tal-ewwel perjodu f'idejha setgħet issir ir-reviżjoni. Din kienet deċiżjoni tal-Gvern bil-ħsieb f'moħħu li jkun iktar effettiv fil-miri tiegħu bil-pjan aġġornat huwa iktar effiċjenti u effettiv biex jintużaw sorsi indiġeni ta' enerġjija rinovabbli. Il-pjan jinkludi prijoritajiet ġodda, proġetti ġodda u inizjattivi ġodda. Sa nofs din is-sena Malta diġà waslet nofs it-triq li għandha tasal sal-2020 bil-pajjiż jilħaq il-5% bħala sehem ta' enerġija rinovabbli. Fl-2014 meta Malta kellha tilħaq il-mira ta' 3% kien diġà tela' għal 4.2%. Forsi ma tantx smajna għaqdiet ambjentali jitkellmu dwaru fl-aħħar jiem. Ma kienx ikkritikat, għax kważi xejn ma tista' tikkritikalu, iżda ftit kienu dawk li rreaġixxew għalih. Però dan ma jfissirx li l-pjan il-ġdid ma kienx innotat. Il-kliem pożittiv dwar ħidmet il-Gvern Malti biex jilħaq il-miri tal-Unjoni Ewropea b'rabta mal-enerġija rinovabbli qed jasal minn sfera internazzjonali fosthom Bernd Keupker, mid-Direttorat Ġenerali tal-Enerġija tal-Kummissjoni Ewropea. Qal li l-pjan tal-enerġija rinovabbli ta' Malta jsegwi l-għanijiet tal-Unjoni Ewropea. "Saru bidliet maġġuri u dan il-pjan jipprovdi ċertezza dwar dak li qed tagħmel Malta biex tilħaq il-miri tagħha," qal Keupker. Kien innotat kif il-Gvern Malti ħa dan l-istil proattiv anke jekk sal-lum ir-riżultati diġà huma pożittivi. "Malta għamlet progress impressjonanti minkejja l-limitu ta' spazju u l-pass kajman li bdiet bih," qal Keupker li finalment kellu kliem ta' apprezzament. "Nista' ngħid li l-Kummissjoni Ewropea tapprezza dak li qed isir. Malta tinsab fit-triq it-tajba biex tilħaq il-miri tagħha," qal Keupker. Il-proġett f'Wied Rini, bħalma kien tas-Sikka l-Bajda, li sab oppożizzjoni qawwija kien wieħed mill-proġetti ewlenin li kien qed jimbotta 'l quddiem George Pullicino. "B'għaqal u b'responsabilità llum il-PM u jien ħabbarna li se jigu studjati 3 siti biex fihom isiru wind farms. Il-proposti tal-postijiet fejn se jsiru aktar studji huma: Wied Rini u Ħal Far fuq l-art, u s-Sikka l-Bajda fil-baħar," kien kiteb Pullicino fl-2009 dwar proġett li f'żewġ każi minnhom mhux biss kienu se jfissru ħsara ambjentali iżda baqa' ma mmaterjalizza xejn. Għax il-proġetti ta' Pullicino ma kinux nieqsa min-nuqqas ta' pjanar enormi. Tant li xi studji li kellhom isiru dwar il-proposta ta' wind farm fis-Sikka l-Bajda, kienu twaqqfu għal xi żmien peress li l-kuntrattur baqa' ma tħallasx mill-amministrazzjoni preċedenti. Xi studji oħra baqgħu qatt ma saru. Fil-każ tas-Sikka l-Bajda l-istudji komplew wara li l-kuntrattur tħallas wara l-bidla tal-amministrazzjoni. Kollox indika sa mill-bidu nett li l-proġett tal-wind farms mhux se jkun vijabbli. Il-proġett ta' Ħal Far kien joħloq ukoll diffikultajiet minħabba l-ajruport. Dan kollu jfisser li kieku l-Gvern żamm mal-miri li għamel George Pullicino llum ma ninsabux fit-triq it-tajba biex jintlaħqu dawn il-miri. Inizjattivi ewlenin biex jintlaħqu l-miri ta' enErġija rinovabbli • Feed-in Tariffs għal sistemi fotovoltajċi sa 1MWp • Skema kompetittiva b'sejħa għall-offerti għal sistemi ikbar minn 1MWp •Għotjiet għal installazzjonijiet ta' sistemi domestiċi ta' pannelli fotovoltajċi • Għotjiet għal Solar Water Heaters domestiċi • L-obbligu fuq importaturi b'rabta mal-użu ta' biofuels għal trasport tat-triq